## Labora afronta els reptes del mercat de treball a la Comunitat Valenciana amb una nova imatge que reflectix els seus valors

*** El redisseny de la imatge corporativa ha sigut fet per l’estudi Fase
* L’elecció de l’estudi s’ha dut a terme a través d’una crida a projecte en la qual han participat les principals associacions de disseny a la Comunitat Valenciana**

Labora, el Servici Valencià d’Ocupació i Formació, ha fet el redisseny de la seua imatge corporativa amb l’objectiu de reflectir d’una manera més directa els seus valors, oferir una identitat més d’acord amb el context sociolaboral actual i uns servicis més pròxims a la ciutadania, centrats a millorar el benestar de totes les persones.

El redisseny de la imatge l’ha realitzat Fase, un estudi de disseny gràfic valencià especialitzat en identitat visual, disseny editorial i tipografia. Fundat en 2017 per Cristina Alonso i Raül Vicent, han impartit *workshops*, han oferit xarrades i han participat en exposicions col·lectives, a més de ser guardonats amb nombrosos premis, entre els quals un Laus Or i un ADCV Or.

L’estudi que ha fet el treball ha sigut seleccionat per unanimitat a través d’una crida projecte en la qual ha participat l’Associació de Dissenyadors de la Comunitat Valenciana, l’Associació d’Empreses de Comunicació Publicitària de Comunitat Valenciana i el Col·legi Oficial de Publicitaris i Relacions Públiques de la Comunitat Valenciana.

La nova identitat corporativa de Labora té diferents objectius. D’una banda, pretén aclarir la seua condició de servici públic, a més de reflectir els seus valors al llarg de tota la seua comunicació. D’altra banda, busca enfortir la identitat verbal, proposant un to per als seus missatges i una estratègia a llarg termini. Finalment, té la intenció d’organitzar i estructurar les diferents activitats que du a terme.

La proposta es construïx sobre la idea que si el que fa Labora és important, la seua manera de comunicar-ho hauria de reflectir la mateixa importància. Per això s’ha donat prioritat a la claredat, l’honestedat i l’empatia. A Labora el representa el negre sobre blanc, però usa una paleta de colors per a organitzar i comunicar millor els seus quatre servicis. Parla de persona a persona, amb un llenguatge directe i pròxim, sense segones lectures. Només usa els elements essencials en cada ocasió per a minimitzar el soroll, la qual cosa dona importància als missatges i molta presència a la tipografia. La identitat requerix l’ús de fotografies pròpies, en resposta a esta nova direcció que vol acostar la marca a totes les persones, sense filtres ni recursos publicitaris, expressant el seu verdader caràcter i potencial.

Esta renovació també inclou el canvi de logo. L’ús de les minúscules i la incorporació d’un símbol busca fer-lo més pròxim, recognoscible i amb un caire més afí a la clàssica imatge institucional. Consistix en tres ‘eles’, una per província, que es reunixen en forma d’engranatge, la qual cosa genera un signe amb personalitat i obert a interpretacions. Té dos versions, una amb el nom comercial i l’altra amb la denominació completa, que anima a l’ús de totes les parts (símbol, nom comercial, denominació) per separat, per a aconseguir així una identitat més dinàmica i menys repetitiva.

Fecha: 10/02/2025